PREVOD

SPORAZUM

o podaljšanju Okvirnega sporazuma za mednarodno sodelovanje pri raziskavah in razvoju četrte generacije sistemov jedrske energije

Vlada Kanade, Evropska skupnost za atomsko energijo, Vlada Ljudske republike Kitajske, Vlada Francoske republike, Vlada Japonske, Vlada Republike Koreje, Vlada Ruske federacije, Vlada Republike Južne Afrike, Vlada Švicarske konfederacije in Vlada Združenih držav Amerike, vsaka kot pogodbenica k Okvirnemu sporazumu za mednarodno sodelovanje pri raziskavah in razvoju četrte generacije sistemov jedrske energije, podpisanem v Washingtonu 28. februarja 2005 (v nadaljnjem besedilu: Okvirni sporazum), skupno „pogodbenice“, se:

OB UPOŠTEVANJU želje, da nadaljujejo z uspešnim in vzajemno koristnim sodelovanjem, ki se izvaja v okviru Okvirnega sporazuma;

ZAVEDAJOČ SE posodobitve tehnološkega časovnega načrta za četrto generacijo sistemov jedrske energije (januar 2014);

OB OPOZARJANJU na člen XV Okvirnega sporazuma, ki določa, da se lahko vsako sodelovanje, ki se začne na podlagi Okvirnega sporazuma, a se do izteka ali prenehanja Okvirnega sporazuma ne konča, nadaljuje do konca v skladu z določbami tega Okvirnega sporazuma; in

OB DELOVANJU v skladu s členom XII(3) Okvirnega sporazuma;

dogovorijo o naslednjem:

Člen I

Podaljšanje Okvirnega sporazuma

V skladu s členom XII(5) Okvirnega sporazuma se sporazum podaljša za obdobje desetih (10) let, do 28. februarja 2025.

Člen II

Podpis in začetek veljavnosti

1. Za tiste pogodbenice, ki so izrazile soglasje, da jih ta sporazum zavezuje, začne ta sporazum veljati na dan, ko tri pogodbenice izrazijo svoje soglasje, da jih sporazum zavezuje.

2. Pogodbenice soglašajo, da se zavezujejo s podpisom brez pridržka sprejetja ali s podpisom s pridržkom sprejetja, ki mu sledi deponiranje listine o sprejetju pri depozitarju.

3. Za pogodbenico, ki soglaša, da se zavezuje, po začetku veljavnosti tega sporazuma, začne ta sporazum veljati na datum podpisa brez pridržka sprejetja ali na dan deponiranja listine o sprejetju pri depozitarju.

4. Pogodbenice nameravajo v skladu s členom XV Okvirnega sporazuma na podlagi določb Okvirnega sporazuma nadaljevati sodelovanje, ki so ga začele, vendar ne zaključile do 28. februarja 2015, s tistimi pogodbenicami Okvirnega sporazuma, za katere ta sporazum ni začel veljati do 28. februarja 2015.

Člen III

Depozitar

Izvirnik tega sporazuma se deponira pri generalnem sekretarju Organizacije za gospodarsko sodelovanje in razvoj.

V POTRDITEV TEGA so podpisani, ki so za to ustrezno pooblaščeni, podpisali ta sporazum.

SESTAVLJENO v enem izvirniku, v angleškem in francoskem jeziku, pri čemer je vsako besedilo enako verodostojno.

ZA VLADO KANADE: Mrs Michelle d'AURAY Canadian Ambassador and Permanent Representative to the OECD Datum: 21. oktobra 2016

ZA EVROPSKO SKUPNOST ZA ATOMSKO ENERGIJO: Mr Tibor NAVRACSICS EU Commissioner Datum: 10. novembra 2016

ZA VLADO LJUDSKE REPUBLIKE KITAJSKE: Mr Jun ZHAI Ambassador Extraordinary and Plenipotentiary of the People's Republic of China to France Datum: 23. junija 2016

ZA VLADO FRANCOSKE REPUBLIKE: Mr Danie VERWAERDE Administrateur général du Commissariat à l'énergie atomique et aux énergies alternatives Datum: 26. februarja 2015

ZA VLADO JAPONSKE: Mr Kazuo KODAMA Ambassador Extraordinary and Plenipotentiary Permanent Delegation of Japan to the OECD Datum: 26. februarja 2015

ZA VLADO REPUBLIKE KOREJE: Mr Si-hyung LEE Ambassador Extraordinary and Plenipotentiary to the Korean Permanent Delegation to the OECD Datum: 26. februarja 2015

ZA VLADO RUSKE FEDERACIJE: Mr Sergey Vladilenovich KIRIENKO Chief Executive Officer of the State Atomic Energy Corporation „Rosatom“ Datum: 29. junija 2015

ZA VLADO REPUBLIKE JUŽNE AFRIKE: Ms Tina JOEMAT-PETTERSSON Minister of Energy of the Republic of South Africa Datum: 15. septembra 2015

ZA VLADO ŠVICARSKE KONFEDERACIJE: Mr Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Datum: 27. avgusta 2015